寄題汪稱隠海陽船亭
作者：方回
朝代：宋

paragraphs: 望之有若船，其實止一亭。
世情作風濤，平地有滄溟。
中裁宮室製，外肖舳艫形。
片帆可萬里，眇視蛟龍腥。
吾友汪定翁，積世家海寧。
海寧亦海陽，難考山海經。
季子棟此宇，世皆稱寧馨。
乘桴否運革，作楫良辰丁。
漳饒兩分教，奕葉家氈青。
記者弘齋老，文辭摇斗星。
不慕蓬萊島，不求楚江萍。
野水無人渡，何時一揚舲。